ANC wil vier strafregtelik vervolg vir ‘rassisme’Gwede Mantashe. Argieffoto: Werner Beukes/SAPA Die ANC het hofaansoeke teen vier Suid-Afrikaners ingedien waarin versoek word dat hulle vervolg en beboet moet word vir hul beweerde rassisme. Gwede Mantashe, ANC-sekretaris-generaal, het gesê die ANC, as regerende party, is moreel en wetlik verplig om aktief leierskap te toon en het ook ’n verantwoordelikheid om rassekonflik te verhoed. “Die aansoeke is hoofsaaklik om die waardigheid van die swart, bruin en Indiër-meerderheid te herstel en ons Grondwet te beskerm.” Die ANC het Dinsdag ’n aansoek by die Wes-Kaapse hooggeregshof ingedien waarin die party versoek dat die Facebook-inskrywing wat Dianne Kohler-Barnard, DA-LP, op Facebook gedeel het as rassisties verklaar word en dat dit op haatspraak en onbillike diskriminasie neerkom. Die hof word ook versoek om te verklaar dat vryheid van spraak nie voorsiening maak vir rassistiese uitlatings en haatspraak nie. Die ANC wil hê Kohler-Barnard moet R500 000 betaal aan ŉ organisasie wat nierassigheid, verdraagsaamheid en versoening bevorder. Die direkteur van openbare vervolging is verder versoek om ’n strafregtelike klag teen haar aanhangig te maak. Dianne Kohler-Barnard Die ANC het ook ’n aansoek in die hooggeregshof in Port Elizabeth ingedien teen Chris Roberts, DA-raadslid in die Nelson Mandelabaai-metro, nadat hy glo in Julie verlede jaar ŉ mederaadslid ’n bobbejaan genoem het. Die ANC het dieselfde versoek as in sy aansoek teen Kohler-Barnard. Intussen is daar ook ŉ aansoek in die Scottburgh-landdroshof ingedien teen Penny Sparrow, voormalige eiendomsagent en DA-lid, nadat sy glo op Facebook swart mense met ape vergelyk het. Die ANC versoek dat haar uitlatings as haatspraak verklaar word en dat sy ŉ boete van R200 000 moet betaal. Die ANC het ook ŉ aansoek by die Roodepoort-landdroshof ingedien en versoek dat Velaphi Khumalo, ŉ werknemer van die Gautengse departement van sport, kuns, kultuur en ontspanning, se beweerde uitsprake dat wit mense “verdien om soos die Jode opgekap en doodgemaak te word” as haatspraak en onbillike diskriminasie verklaar moet word. Mantashe het gesê die DA het baie wit mense en Jode as lede en dat die party ŉ plig het om sy lede te beskerm.